रविवार को सुबह जोधपुर के कई ग्रामीण व बाहरी इलाकों में बूंदाबांदी हुई जिससे मौसम में गुलाबी ठंडक हो गई। शहर में बादलों के घटाटोप के कारण दिन और रात के तापमान में केवल 2 डिग्री का अंतर रह गया है। मौसम विभाग के अनुसार उड़ीसा के पास चक्रवात बनने से मौसम में यह बदलाव आया लेकिन थार में मौसमी परिस्थितियां प्रतिकूल होने से बना हुआ सिस्टम जोधपुर-पाली के ऊपर से निकल गया और पूर्वी राजस्थान में जाकर बरसा। मौसम विभाग के अनुसार अगले कुछ दिनों तक बादल-बरसात का मौसम बना रहेगा। बूंदाबांदी के साथ हल्की बारिश हो सकती है। बादलों और ठंडी हवाओं के कारण कल दिन भर और आज भी सवेरे से गुलाबी ठड़क शहर के वातावरण में घुली। ठंडी हवा चलने से तापमान में कमी हो गई और मौसम सुहाना बन गया।